**Counter-Strike: Source** (lyhennettynä *CS:S* tai *CSS*) on Valve Corporationin kehittämä ja vuonna 2004 julkaisema uusittu versio suositusta *Counter-Strike*-verkkopelistä. Kyseessä on joukkuepohjainen taktinen ensimmäisen persoonan verkkoammuntamoninpeli. Peli käyttää Source-pelimoottoria ja pelikentät on uudistettu graafisesti.

Peli jatkaa aikaisemmista osistaan tuttua konseptia, jossa terroristeista ja erikoisjoukoista koostuvat joukkueet pyrkivät erävoittoihin kahdella pääasiallisella tavalla: annetun tehtävän suorittamalla tai vastapuolen pelaajat eliminoimalla. *Counter-Strike: Source* on yksi 2000-luvun suosituimmista verkkomoninpeleistä ja sitä on myyty maailmanlaajuisesti yli 14 miljoonaa kappaletta. Peli sai myös kriitikoiden keskuudessa hyvän vastaanoton ja saksalainen *PC Games Magazine* palkitsi sen vuoden parhaana moninpelinä.

Pelaaminen
----------

Terroristeja matkalla pommialue B:lle kartassa Dust2. Alakulmissa on pelin HUD-näkymä jossa näkyy ammusten, terveyden sekä suojaliivin keston määrä. Pelaaja kannattelee AK-47-rynnäkkökivääriä.
Pelaajat asettuvat kahteen eri joukkueeseen, ostavat varusteensa pikavalikon välityksellä ja pyrkivät saavuttamaan kyseessä olevan päätehtävän. Virallisissa pelimuodoissa terroristien tavoitteena on C-4-pommien viritys pommialueille sekä panttivankien hallussa pitäminen. Erikoisjoukot yrittävät puolestaan estää nämä aikeet ennen aikarajan umpeutumista. Kierroksen voi päättää myös eliminoimalla kaikki vastapuolen jäsenet, sillä tavanomaisissa pelimuodoissa ei uudelleensynnytä kuoleman jälkeen takaisin taistelukentälle. Virallisissa pelimuodoissa on oletusvoittajat. Mikäli aikaraja umpeutuu ennen kuin terroristit ovat virittäneet C-4-pommin, erikoisjoukot voittavat. Mikäli erikoisjoukot eivät ehdi pelastaa panttivankeja ennen aikarajan umpeutumista, voittava osapuoli on terroristit. *Counter-Strike: Source* sisältää lisäksi tekoälylliset pelaajat, joita voi haastaa joko yksin tai internetin välityksellä. Vaikka peli esitteleekin kaksi hyvin erilaiselta vaikuttavaa osapuolta, terroristit ja erikoisjoukot, ne eivät pelillisesti poikkea toisistaan juuri lainkaan. Tehtävänantojen ja ulkoisten olemusten lisäksi ainoa mainittava eroavaisuus on lähtöaseiden valikoima, joka on selkeästi suunnattu kummallekin osapuolelle tyypillisiin ratkaisuihin: puolustus- ja poliisivoimien käyttämiin taktisiin ja kevyisiin aseisiin, esimerkiksi M4A1-S-karbiiniin, sekä yksittäisten kapinallisryhmien ja rikollisjärjestöjen suosimiin varmatoimisiin ja edullisiin aseisiin, kuten AK-47-rynnäkkökivääriin. Mukaansa voi ottaa myös taktisia apuvälineitä, kuten sirpale-, valo- ja savukranaatteja, yönäkölasit tai suojaavan Kevlar-liivin sekä kypärän. Varusteet ostetaan kierroksen alkaessa virtuaalirahalla, jota ansaitaan tapoista ja erävoitoista tai suorittamalla annettuja tehtäviä. 

*Counter-Strike: Source* sisältää useita eri muutoksia edeltäjäänsä verrattuna. Kenttien ulkoasua ja valaistusta on kehitetty entistä realistisempaan suuntaan, ja niitä on lisätty. Graafisen näyttävyyden osasyynä ovat uuden Source-pelimoottorin suomat uudet ominaisuudet, kuten HDR-renderöinti. Pelaajat pudottavat kuollessaan nyt myös käsikranaattinsa maahan, ja kritiikkiä herättänyt taktinen mellakkakilpi on poistettu. Muiden pelaajien ostamat varusteet ovat entistä paremmin havaittavissa; esimerkiksi kranaatit roikkuvat näkyvästi vyötäröllä. Myös ammusten erillinen ostaminen on jätetty kokonaan pois. Muita pelattavuudeltaan merkittäviä, pitkälti uuteen fysiikkamoottoriin nojaavia muutoksia ovat aseiden realistisempi ballistiikka, kranaattien erilainen käyttäytyminen, epävakaampi rekyyli ja uudet räsynukke-efektit. Kartat ovat nyt myös täynnä irrallisia objekteja, joita voi liikutella ja hyödyntää esimerkiksi esteinä. Edellisestä pelistä tuttu Assassination-pelimuoto (salamurha) jätettiin kokonaan pois, mutta sitä voi edelleen pelata pelaajayhteisön luomalla palvelimen liitännäisellä.

Pelin asejärjestelmää muutettiin radikaalisti vuonna 2006. Kun aseiden hinnat olivat siihen asti olleet vakioita, määräytyivät ne nyt kysynnän ja tarjonnan lain mukaan. Myöhemmin järjestelmä poistettiin sen saatua huomattavaa kritiikkiä.

Pelaaminen voi olla hankalaa aloittelijoille johtuen aseiden monimutkaisesta käyttäytymisestä sekä palvelinten pystyttämisen vaikeudesta.

Julkaisu
--------

Heinäkuussa 2004 Valve ilmoitti julkaisevansa *Counter-Strike: Sourcesta* beeta-version, jota pääsevät kokeilemaan Valven CyberCafe-palvelun asiakkaat ja *Counter-Strike: Condition Zeron* lailliset omistajat. *Half-Life 2* julkaistiin Steam-palvelussa 7. lokakuuta vuonna 2004 ostettavaksi, mutta ei pelattavaksi. Tässä yhteydessä ostajille annettiin saman tien virallinen *Counter-Strike: Source* -versio pelattavaksi.

Peli julkaistiin 1. marraskuuta 2004. Peli oli tuolloin osa *Half-Life 2*:ta virallisena moninpelinä. Nykyisin pelin saa ostettua myös itsenäisenä versiona, johon sisältyy lisäksi *Half-Life 2: Deathmatch* ja *Day of Defeat: Source*.

Valve ilmoitti maaliskuussa 2010 julkaisevansa kaikki pelinsä, mukaan lukien Counter-Strike: Sourcen, myös OS X -käyttöjärjestelmälle. Täsmällistä ajankohtaa ei kerrottu, mutta uusien versioiden oli määrä ilmestyä huhtikuussa 2010. Macintoshin yhteensopivuus tuli kuitenkin voimaan vasta 12. toukokuuta 2010 uuden Steam-päivityksen myötä.

8. toukokuuta 2010 avattiin rajoitettu beta-testi, joka käsitteli uutta Hidden Path Entertainmentin ja Valven yhteistyöllä kehitettyä päivitystä. Sen uudistuksiin lukeutuu muun muassa 144 saavutusta, tilastojen rekisteröiminen, *Team Fortress 2* -pelistä tuttu hallitsemis ja kosto -järjestelmä sekä päivitetty Source-pelimoottori. Versio julkaistiin virallisesti 23. kesäkuuta 2010.

5. helmikuuta 2013 *Counter-Strike: Source* julkaistiin Linux-käyttöympäristöön.

Vastaanotto
-----------

*Counter-Strike: Source* sai ensimmäisen pelin tavoin paljon myönteistä palautetta ja saksalainen *PC Games Magazine* palkitsi sen vuoden parhaana moninpelinä. Kansainvälistä arvostelumenestystä mittaavilla sivustoilla sen pistekeskiarvo asteikolla nollasta sataan lähentelee yhdeksääkymmentä: GameRankings.com-sivustolla 89,71 prosenttia ja Metacriticissa vastaavasti 88 sadasta. Vuoteen 2008 mennessä *Sourcea* oli myyty arviolta noin 2,1 miljoonaa kappaletta. Vuonna 2016 pelin omisti jo 14 miljoonaa ihmistä.

1UP.com-sivusto korosti arvostelussaan teknistä kehitystä ja sitä kuinka hyvin eri osa-alueilla on menty eteenpäin: "Source on graafisesti hämmästyttävä käännös alkuperäisestä pelistä ja se näyttää kauniimmalta kuin koskaan." 1UP.com pisteytti pelin A-kirjaimella, mikä tarkoittaa heidän asteikollaan "erinomaista". Thunderboltin Stuart Edwards antoi *Sourcelle* täydet pisteet kehuen sen laajaa yhteisöä ja pelattavuuden syvyyttä. Pelin jatkuvat päivitykset tekevät siitä hänen mukaan "yhden parhaista verkkomoninpeleistä ikinä". Arvostelussa pohdittiin kuitenkin myös korkeaa aloittelijakynnystä, viitaten muista peleistä poikkeavaan pelimekaniikkaan ja hankalasti pystytettäviin palvelimiin.

Peli sai pientä kritiikkiä samanlaisuudestaan edellisten osien kanssa, aseiden rekyylistä ja tuntumasta, sekä fysiikkaobjektien bugisuudesta.

Lähteet
-------

* Valve Corporation, Turtle Rock Studios ja Hidden Path Entertainment: *Counter-Strike: Source*. Valve Corporation, 2004.

### Viitteet

1. ↑  Unalis Named Valve's Retail Distributor In Taiwan *valvesoftware.com*.  27.10.2005. Viitattu 18.9.2016. (englanniksi)
2. ↑  Counter-Strike: Source Release Information for PC *GameFAQs*. Viitattu 18.9.2016. (englanniksi)
3. 1 2 3 4  Counter-Strike: Source Steamissä *Steam*. Viitattu 18.9.2016.
4. 1 2  Counter-Strike: Source Update Released *Steam*.  23.6.2010. Viitattu 21.9.2016.
5. 1 2  Larabel, Michael: Counter-Strike Source Now On Steam For Linux *Phoronix*.  5.2.2013. Viitattu 21.9.2016. (englanniksi)
6. ↑  PEGI *PEGI*. Viitattu 18.9.2016.
7. ↑  Counter-Strike: Source *Linux game database*.  Arkistoitu 7.5.2016. Viitattu 21.9.2016. (englanniksi)
8. 1 2  Dean. Paul: CS: Source is now available for Linux *PCGamesN*. Viitattu 21.9.2016. (englanniksi)
9. ↑  Pavlovic, Uros: Five Most Popular Game Communities *ActionTrip*.  3.9.2007.  Arkistoitu 1.6.2016. Viitattu 18.9.2016.
10. 1 2  Remo, Chris: Analysis: Valve's Lifetime Retail Sales For Half-Life, Counter-Strike Franchises *Gamasutra*.  3.12.2008. Viitattu 18.9.2016.
11. 1 2  Counter-Strike: Source *SteamDB*. Viitattu 21.9.2016. (englanniksi)
12. 1 2  Counter-Strike: Source - SteamSpy *SteamSpy*. Viitattu 21.9.2016. (englanniksi)
13. 1 2 3  Counter-Strike: Source for PC *GameRankings.com*. Viitattu 18.9.2016. (englanniksi)
14. 1 2 3   (Arkistoitu – Internet Archive)
15. 1 2  Smith, Graham: Have You Played… Counter-Strike: Source *Rock, Paper, Shotgun*.  23.10.2015. Viitattu 21.9.2016. (englanniksi)
16. ↑
17. ↑  PRICING ALGORITHM *steampowered.com*.  2008. Viitattu 22.9.2016. (englanniksi)
18. ↑  Counter-Strike: Source Dynamic Weapons Pricing! *AusGamers*.  24.9.2006. Viitattu 22.9.2016. (englanniksi)
19. ↑  Bramwell, Tom: Dynamic Weapon Pricing in CS *Eurogamer*.  12.10.2006. Viitattu 22.9.2016. (englanniksi)
20. 1 2 3  Edwards, Stuart: Counter-Strike: Source - PC review at Thunderbolt *Thunderbolt*.  8.8.2008.  Arkistoitu 1.5.2017. Viitattu 21.9.2016. (englanniksi)
21. ↑  Counter-Strike: Source beta begins *GameSpot*.  11.8.2004. Viitattu 18.9.2016.
22. ↑  Counter-Strike: Source Update History *steampowered.com*.  11.6.2006. Viitattu 18.9.2016.
23. ↑  Steam For Mac Launch Details Revealed *Steam*.  11.5.2010. Viitattu 21.9.2016.
24. ↑  Counter-Strike: Source on Steam *Steam*.  2010. Viitattu 21.9.2016.
25. 1 2  Counter-Strike: Source for PC Reviews - Metacritic *Metacritic*. Viitattu 21.9.2016. (englanniksi)
26. 1 2  Counter-Strike: Source review for PC from 1UP.com *1UP.com*.  19.11.2004.  Arkistoitu 9.7.2012. Viitattu 21.9.2016. (englanniksi)

Aiheesta muualla
----------------

* Valve Corporationin verkkosivu
* Hidden Path Entertainmentin verkkosivu

*Counter-Strike*

|  |  |
| --- | --- |
| Pääsarja | 
* Counter-Strike
* Condition Zero
	+ Deleted Scenes
* Source
* Global Offensive
* Counter-Strike 2

 |
| Spin-off-sarja | 
* Neo
* Online
* Nexon: Zombies
* Online 2

 |
| Kilpapelaaminen | 
* Luettelo Counter-Strike-turnauksista

 |
| Liittyvää | 
* Valve Corporation
* Gearbox Software
* Ritual Entertainment
* Turtle Rock Studios
* Hidden Path Entertainment
* Steam
* GoldSrc
* Source

 |

*Half-Life*

|  |  |
| --- | --- |
| Pääsarja | 
* Half-Life
	+ Opposing Force
	+ Blue Shift
	+ Decay
* Half-Life 2
	+ Deathmatch
	+ Episode One
	+ Episode Two
	+ Lost Coast
* Half-Life: Alyx

 |
| *Portal*-sarja | 
* Portal
* Portal 2
	+ Sixense Perceptual Pack

 |
| Viralliset modit | 
* Counter-Strike
* Day of Defeat

 |
| Muut pelit | 
* The Orange Box
* Half-Life 2: Survivor
* The Lab

 |
| Universumi | 
* Henkilöt (Gordon Freeman, G-Man)
* Tapahtumapaikat
* Combine
	+ Humanoidit ja synteettiset olennot
* Vortigauntit
* Race X

 |
| Liittyvää | 
* Valve Corporation
* Gearbox Software
* *Black Mesa*
* GoldSrc
* Source
* Steam

 |

Source-pelit

|  |  |
| --- | --- |
| Valve Corporation | 
* *Half-Life*
	+ *Opposing Force*
	+ *Blue Shift*
	+ *Decay*
* *Half-Life 2*
	+ *Episode One*
	+ *Episode Two*
	+ *Lost Coast*
	+ *Deathmatch*
* *Half-Life: Source*
	+ *Deathmatch: Source*
* *Team Fortress Classic*
* *Counter-Strike: Source*
* *Counter-Strike: Global Offensive*
* *Day of Defeat: Source*
* *Left 4 Dead*
* *Left 4 Dead 2*
* *Portal*
* *Portal 2*
	+ *Sixense Perceptual Pack*
* *Team Fortress 2*
* *The Lab*
* *Destinations*
* *Half-Life: Alyx*

 |
| Kuma | 
* *The DinoHunters*
* *Dogfights: The Game*
* *The History Channel's ShootOut! The Game*
* *The Kill Point: Game*
* *Kuma\War 2*

 |
| Muut | 
* *The Crossing*
* *Dark Messiah of Might and Magic*
* *E.Y.E.*
* *Garry’s Mod*
* *Neotokyo*
* *Vindictus*
* *Nuclear Dawn*
* *Postal III*
* *Salvation*
* *SiN Episodes*
* *Sting: The Secret Operations*
* *Tactical Intervention*
* *The Ship*
* *They Hunger: Lost Souls*
* *Vampire: The Masquerade – Bloodlines*
* *VR Worlds 2*
* *Zeno Clash*
* *Black Mesa*
* *The Stanley Parable*
* *The Beginners Guide*

 |

Valve Corporationin kehittämät videopelit

|  |  |
| --- | --- |
| *Half-Life* | 
* Half-Life
	+ Opposing Force
	+ Blue Shift
	+ Decay
* Half-Life 2
	+ Episode One
	+ Episode Two
	+ Deathmatch
	+ Lost Coast
* Half-Life: Alyx

 |
| *Counter-Strike* | 
* *Counter-Strike*
* *Counter-Strike: Condition Zero*
	+ *Deleted Scenes*
* *Counter-Strike: Source*
* *Counter-Strike: Global Offensive*
* *Counter-Strike 2*

 |
| *Day of Defeat* | 
* *Day of Defeat*
* *Day of Defeat: Source*

 |
| *Team Fortress* | 
* *Team Fortress Classic*
* *Team Fortress 2*

 |
| *Left 4 Dead* | 
* *Left 4 Dead*
* *Left 4 Dead 2*

 |
| *Portal* | 
* *Portal*
* *Portal 2*
	+ *Sixense Perceptual Pack*

 |
| Muut | 
* *Deathmatch Classic*
* *Ricochet*
* *The Orange Box*
* *Dota 2*

 |